CSS แย้ม Q4 กำไรโตต่อเนื่อง ธุรกิจโทรคมนาคม-พลังงานหนุน
 CSS เชื่อไตรมาส 4 ผลประกอบการดีต่อเนื่องจากไตรมาส 3 จากงานโทรคมนาคม-ธุรกิจพลังงานทดแทนเข้ามาเสริม ประกอบกับปัจจุบันบริษัทมีงานในมือ ที่จะทยอยรับรู้เข้ามารวมราว 1,200 ลบ.มองแนวโน้มธุรกิจปีนี้โตแกร่ง พร้อมคงเป้ารายได้ปีนี้ไว้ที่ 4,800-5,000 ลบ. หรือคิดเป็นอัตราการเติบโตประมาณ 20-25%
11 พ.ย. 2558

นายสมพงษ์ กังสวิวัฒน์ ประธานเจ้าหน้าที่บริหาร  บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS เปิดเผยว่า สำหรับผลการดำเนินงานไตรมาส 4/2558 เชื่อว่าจะเติบโตอย่างต่อเนื่อง  เนื่องจากงานโทรคมนาคมหนุน  อีกทั้งมีธุรกิจพลังงานทดแทนเข้ามาเสริม ประกอบกับปัจจุบันบริษัทมีงานในมือ (Backlog) ที่จะทยอยรับรู้เข้ามารวมประมาณ 1,200 ล้านบาท
โดยแบ่งเป็นงานที่มาจากงานบริการติดตั้งระบบโทรคมนาคมประมาณ .500 ล้านบาท  ธุรกิจเทรดดิ้งประมาณ .700 ล้านบาท ซึ่งแนวโน้มธุรกิจของบริษัทในปีนี้เชื่อว่าจะเติบโตอย่างมีเสถียรภาพมากยิ่งขึ้น โดยบริษัทยังคงเป้ารายได้ปีนี้ไว้ที่ 4,800-5,000 ล้านบาท หรือคิดเป็นอัตราการเติบโตประมาณ 20-25%
อย่างไรก็ตามคณะกรรมการบริษัทฯ มีมติกำหนดวันประชุมวิสามัญผู้ถือหุ้น ครั้งที่ 1/2559 ในวันที่ 3 มีนาคม 2559 เพื่อพิจารณาอนุมัติการเพิ่มทุนจดทะเบียนของบริษัทจากเดิม 587,995,174.50 บาท เป็น 588,044,922 บาท โดยการออกหุ้นสามัญใหม่จำนวน 99,495 หุ้น มูลค่าที่ตราไว้หุ้นละ 0.50 บาท เพื่อรองรับการปรับสิทธิตามใบสำคัญแสดงสิทธิที่จะซื้อหุ้นสามัญครั้งที่1 (CSS-W1)
เนื่องจากการจ่ายปันผลในอัตราที่เกินกว่าร้อยละ 80  โดยกำหนดรายชื่อผู้ถือหุ้นที่มีสิทธิในการเข้าร่วมประชุมวิสามัญผู้ถือหุ้นครั้งที่ 1/2559 (Record Date)ในวันที่ 1 กุมภาพันธ์ 2559 และให้รวบรวมรายชื่อตามมาตรา 225 ของพระราชบัญญัติหลักทรัพย์และตลาดหลักทรัพย์ พ.ศ.2535 (ฉบับแก้ไขเพิ่มเติม) โดยวิธีปิดสมุดทะเบียนพักการโอนหุ้นในวันที่ 2 กุมภาพันธ์ 2559
 
 